เปิดตัวกันสดๆร้อนๆในวันที่ 16 ตค ที่ผ่านมา ก็ได้ไปลองชิมไอศกรีมของร้าน yoomoo แบรนด์ดังจากอังกฤษซึ่งมีสาขาอยู่ทั่วยุโรป สาขาพารากอนเป็นสาขาแรกและสาขาเดียวในเอเชีย จุดเด่นของร้านคือขายไอศกรีมโยเกริ์ตจากนมวัวคุณภาพดี ทำจากวัตถุดิบธรรมชาติล้วนๆ ไม่มีไขมันให้แคลอรี่ต่ำ เหมาะสำหรับคนที่ใส่ใจในสุขภาพหรือคนที่ต้องการของหวานเบาๆสบายท้องหลังมื้ออาหาร

ขอเริ่มจาก Jewelmoo @ Siam Paragon (359 บาท) signature dish ของทางร้านที่คิดค้นขึ้นมาใหม่มีขายที่สาขานี้ที่เดียวค่ะ 
จะเป็นไอศกรีมโยเกริ์ตถ้วยใหญ่ เสริฟมาพร้อมกับแผ่นนูกาตินประดับทองคำแท้ และชีสเค้กรสมะม่วงกับสตอเบอรี่ชิ้นเล็กๆ ความพิเศษของจานนี้คือการใช้ศาสตร์การทำอาหารแนวใหม่แบบ molecular ที่พบกันในร้านตามโรงแรม ตัว Jewel ทำออกมาคล้ายอัญมณี 2 ชนิด มี 2 สี คือบุษราคัม และ มรกต พอใส่เข้าปากมันจะแตกดังเปราะและตัวน้ำจะใหล ออกมารสเปรี้ยวๆ สดชื่น ส่วนตัวแล้วคิดว่าประทับใจในการนำเสนอเป็นประสบการณ์การทานของหวานที่แปลกใหม่ดีค่ะ

ส่วนลำดับในการสั่งไอศกรีมโยเกิร์ตจะเริ่มจากการเลือก size แบ่งเป็น Small 85 บาท Regular 125 บาท Large 185 บาท (ไม่รวม topping) ตามด้วยเลือกรสชาติมี 4 รสให้เลือกคือ รสเนเชอรัล รสวนิลา รสสตอเบอรี่ และรสชอคโกแลต สุดท้ายก็เลือก topping ได้ตามใจชอบ ราคาอยู่ที่ 20-30 บาทมีตัวเลือกค่อนข้างหลากหลายค่ะ ไม่ว่าจะเป็นมะม่วงผลไม้สดๆ ซีเรียว ชอคโกแลต คุกกี้ฯ

ได้ลองชิมครบทุกคนนะคะขอเรียงลำดับตามความชอบ
1 รส Natural 
ตัวโยเกิร์ตเนื้อเนียนมากค่ะจะไม่ใช่เนื้อแบบไอศกรีมที่เคยทาน เนื้อเบามากๆแบบนมๆ ตัวไอศกรีมจะละลายค่อนข้างเร็ว ส่วนตัวแล้วประทับใจในคุณภาพ แต่รสชาติเมื่อเทียบกับไอศกรีมโยเกิร์ตทั่วไปที่เคยทานของที่ร้านจะหวานน้อยกว่าและเปรี้ยวน้อยกว่า หากใครชอบทานไอศกรีมโยเกิร์ตแบบเปรี้ยวอาจจะรู้สึกว่ารสอ่อนไปนิดค่ะ แต่เราว่าหวานประมาณนี้โอเคแต่อยากให้เปรี้ยวกว่านี้อีกนิดจะฟินสุดๆ

2 รส strawberry 
ทำจากสตอเบอรี่สดๆ ไอศกรีมของทางร้านจะไม่ค่อยหวาน รสนี้จะออกเปรี้ยวกว่ารส natural เพราะมีความเปรี้ยวของ สตอเบอรี่เพิ่มเข้ามา กลิ่นหอมดีค่ะ อร่อยมาตรฐาน

3 รสวนิลา
ทางร้านบอกว่าใช้วนิลาสกัดจากฝักวนิลาจากมาดากาสการ์ รสนี้จะออกหวานสุดในบรรดา 4 รส กลิ่นวนิลาหอมชัดเจน เนื่องจากชินกับการทานโยเกิร์ตรสทั่วไปแบบรสธรรมชาติและสตอเบอรี่มากกว่า ส่วนตัวเลยไม่ค่อยชินกับรสนี้ซักเท่าไหร่ 

4 รสชอคโกแลต 
ชอคโกแลตที่นำมาใช้เป็นชอคโกแลตแท้จากเบลเยี่ยม เนื่องจากทางร้านเน้นขายไอศกรีมโยเกิร์ต ทุกรสจึงทำจากโยเกิร์ตรวมถึงรสชอคโกตอนแรกที่ทานจะรู้สึกว่าปะแล่มๆ ส่วนตัวไม่เคยทานไอศกรีมชอคโกแลตแบบโยเกิร์ตมาก่อน เลยรู้สึกว่าไม่ค่อยชิน แต่ก็เป็นรสชาติที่แปลกใหม่ดีค่ะ เด็กๆน่าจะชอบรสนี้ค่ะ

สรุปภาพรวม ส่วนตัวแล้วประทับใจในคุณภาพของโยเกิร์ตที่นำมาทำไอศกรีม เนื้อมันละมุมนุ่มมาก แต่อย่างที่บอกไว้ว่ารสชาติอาจจะอ่อนไปนิดสำหรับคนที่ชอบทานโยเกิร์ตรสเปรี้ยวหรือค่อนข้างหวาน แต่หากใครชอบทานไอศกรีม yogurt แบบ premium น่าจะถูกใจ ลองแวะไปทานดูค่ะ